Luptătorul Alin Alexuc s-a calificat la Jocurile Olimpice de la Paris, la lupte greco-romane, categoria 130 kg.
Alexuc a reuşit să se califice în finala Turneului Mondial de Calificare de la Istanbul, după o victorie în semifinale în faţa sportivului Heiki Nabi, din Estonia, 3-1. Calificarea în finală îi asigură biletul olimpic, deoarece conform criteriilor Federaţiei Internaţionale primii 3 sportivi de la acest Turneu Mondial se califică la JO.
Pentru Alin Alexuc, legitimat la CS Dinamo, va fi a patra participare la Jocurile Olimpice, după ediţiile Londra 2012, Rio 2016 şi Tokyo 2020. El este al doilea reprezentant al luptelor care obţine biletul olimpic, după Andreea Ana.